FI Euroopan unionin virallinen lehti C 148/18

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu hakemuksen julkaiseminen

(2006/C 148/06)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

5 artiklassa ja 17 artiklan 2 kohdassa tarkoitettu rekisteröintihakemus

”ALFAJOR DE MEDINA SIDONIA”

EY-asiakirjanumero: ES/0346/08.06.2004

SAN ( ) SMM ( X )

Tämä yhteenveto on laadittu ainoastaan tiedotustarkoituksiin. Hakemuksen täydelliset tiedot löytyvät eritelmästä, joka on saatavissa kohdassa 1 ilmoitetuilta kansallisilta viranomaisilta ja Euroopan komissiolta (1).

1. Jäsenvaltion toimivaltainen viranomainen:

Nimi: Subdirección General de Calidad y Promoción Agroalimentaria. Dirección General de Industrias Agroalimentarias y Alimentación. Secretaría General de Agricultura y Alimentación. Ministerio de Agricultura Pesca y Alimentación. Osoite: Paseo Infanta Isabel, 1, E-28071, Madrid Puhelin: (34) 91 347 53 94 Faksi: (34) 91 347 54 10 Sähköposti: sgcaproagro@mapya.es

2. Hakijaryhmittymä:

Nimi: Agrupación de Productores del Alfajor de Medina Sidonia Osoite: C/Los Pozos s/n. 11180 Medina Sidonia (Cádiz) Puhelin: +34 956 410002 Faksi: +34 956 410005 Sähköposti: — Kokoonpano: Tuottaja/jalostaja ( X ) Muu ( )

3. Tuotelaji:

Luokka 2.4: Leipomo-, konditoria-, makeis- ja keksituotteet

4. Eritelmä: (yhteenveto 4 artiklan 2 kohdan edellytyksistä)

4.1. Tuotteen nimi: ”Alfajor de Medina Sidonia”

4.2. Kuvaus: Kyseessä on arabialaisen perinteen mukainen leivonnainen, joka valmistetaan Medina Sidonian kunnassa perinteistä valmistusmenetelmää noudattaen ja jonka koostumus on seuraava: puhdasta mehiläishunajaa, manteleita, hasselpähkinöitä, vehnäjauhoa, korppujauhoa ja mausteita (korianteri, neilikka, anis, seesam ja kaneli).

Leikkauspinta on ruskea, aromi hiukan mausteinen ja maku pähkinää ja hunajaa muistuttava, mistä on tuloksena tasapainoinen maku suussa. Muodoltaan se on putkimainen, ja sitä pidetään kaupan useamman kappaleen pakkauksissa tai yksittäin.

Sen fysikaalis-kemialliset ominaisuudet ilmaistuna prosentuaalisina osuuksina valmiista tuotteesta ovat seuraavat: Kosteus (enintään) 12 %, valkuaisaineita (vähintään) 6 %, rasvaa (vähintään) 9,50 %, tuhkaa (enintään) 2,00 %.

Valmistuksessa käytetään seuraavia aineita:

puhdasta mehiläishunajaa: vähintään 30 %, enintään 50 %

pähkinöitä: vähintään 15 %, enintään 20 %

(josta vähintään 55 % manteleita ja 20 % hasselpähkinöitä)

jauhoja (vehnäjauhoja ja korppujauhoja): enintään 40 %

mausteita: vähintään 0,3 %, enintään 3 %.

4.3. Maantieteellinen alue: Valmistus- ja pakkausalue on Medina Sidonian kunta, joka sijaitsee keskellä Cádizin maakuntaa. Sen alueesta osa kuuluu Alcornocalesin luonnonpuistoon.

4.4. Alkuperätodisteet: Sertifiointi:

Tuotetta valmistavat sääntelyneuvoston rekisteriin kirjatut yritykset, jotka tarkastetaan määräajoin, millä varmistetaan säädettyjen velvoitteiden noudattaminen.

Yrityksissä tehtävissä tarkastuksissa tutkitaan valmistusprosessiin liittyvät tiedot ja käytettävät raaka-aineet, otetaan näytteitä tuotteista ja tarkastetaan niiden valmistusta ja varastointia sekä tuotannon määrää koskevat seikat.

Rekisteriin kirjattu tuotantolaitos hakee tuote-erälle sertifiointia virallisella lomakkeella, jotta sääntelyneuvosto voi ottaa asiaan kuuluvat näytteet.

Jotta tuote-erä voitaisiin sertifioida, sen on täytettävä tavaraerittelyssä asetetut hallinnolliset, tekniset ja lainsäädännölliset vaatimukset. Sääntelyneuvosto tekee päätöksen sertifioinnin myöntämisestä esitettyjen asiakirjojen, tarkastusten ja analyysien tulosten sekä muiden sen käytettävissä olevien asiakirjojen perusteella.

Kun sertifiointi on saatu, tuote-erä saatetaan myyntiin sääntelyneuvoston valvonnassa. Tuotteet varustetaan alkuperänimityksen osoittavalla vastaetiketillä, jossa nimityksen ”Alfajor de Medina Sidonia” ja tunnuksen lisäksi on kunkin pakkauksen yksilöivä järjestysnumero.

4.5. Tuotantomenetelmä: Valmistus perustuu ikivanhaan reseptiin, joka on säilynyt alueella vuosisadasta toiseen. Valmistus aloitetaan kuumentamalla hunaja. Kun hunaja on saavuttanut oikean lämpötilan, siihen lisätään hasselpähkinät ja mantelit, jotka on ensin paahdettu ja murskattu, korppujauho, vehnäjauho, paahdettu seesam, korianteri, neilikka ja anis (kaikki kolme paahdettuina ja jauhettuina). Kaikki ainekset sekoitetaan keskenään. Sen jälkeen taikina leikataan kuumana, jäähdytetään huoneenlämpöiseksi ja leivotaan tuotteelle tyypillisen pitkulaisen tangon muotoon. Kaneli voidaan lisätä kuumaan taikinaan.

Sitten leivonnaiset kuorrutetaan siirapilla ja sokerilla ja niiden päälle sirotellaan hiukan kanelijauhetta. Lopuksi ne sidotaan ja pakataan.

4.6. Yhteys maantieteelliseen alkuperään: ”Alfajor de Medina Sidonia” on andalusialainen leivonnainen, jonka alkuperä ja kehitys on dokumentoitu erinomaisen hyvin ja jonka maine ulottuu aina 1400-luvulle saakka.

Paikkakunnan leipuriperinne, joka perustuu ensisijaisesti tähän sukupolvien saatossa vaalittuun reseptiin sekä huolellisesti valittuihin raaka-aineisiin, tuottaa tulokseksi ainutlaatuisen leivonnaisen, joka on jo ammoisista ajoista alkaen ollut tunnettu nimellä ”Alfajor de Medina Sidonia”.

Historiallinen yhteys:

Medina Sidonian kunnan leivonnaisperinne ja leivonnaistuotteet on mainittu aikojen kuluessa lukuisissa kirjoituksissa, joista huomionarvoisimpia ovat olleet Dr. Thebussenin (erittäin tunnettu kirjailija ja toimittaja gastronomian alalla) aihetta käsittelevät kirjoitukset. Seuraavassa katkelma eräästä hänen kirjoituksestaan:

”Alfajor valmistetaan seuraavasti: Otetaan kaksi litraa valkeata hunajaa, puolitoista paunaa hasselpähkinöitä ja yksi pauna manteleita, jotka on paahdettu ja murskattu, puolitoista unssia kanelijauhetta, kaksi unssia anista, neljä drakhmaa neilikkaa ja neljä drakhmaa korianteria, kaikki paahdettuna ja jauhettuna, yksi pauna paahdettua seesamia, kahdeksan paunaa ilman hiivaa ja suolaa valmistetuista ja hyvin paistetuista korpuista jauhettua jauhoa sekä puoli paunaa sokeria, ja kun…”

Tuotanto-olot:

Medina Sidonian talous perustuu suurelta osin maatalouteen ja elintarviketeollisuuteen, joiden asema on hallitseva; niiden joukosta erottuu erityisesti leipomoala.

Piirikunnan merkitys perinteisenä leipomoalan keskuksena käy selvästi ilmi siitä, että sen vuosisatoja vanhoihin perinteisten leivonnaisten resepteihin perustuva maine on tunnettu koko Cádizin maakunnassa.

Alfajorin maine on laajalle levinnyt, ja se on Medina Sidonian leipomotuotteista edustavin ja tunnetuin.

4.7. Valvontaelin:

Nimi: Consejo Regulador de la Denominación Específica ”Alfajor de Medina Sidonia”. Osoite: Plaza de España s/n 11180 Medina Sidonia (Cádiz) Puhelin: +34-956 41 24 80 Faksi: +34-956 41 24 80 Sähköposti: —

4.8. Merkintä: Kun tuotantolaitos on saanut sääntelyneuvoston sertifikaatin, se voi saattaa tuotteensa myyntiin alkuperänimityksen tavaraeritelmän edellytysten mukaisesti.

Sääntelyneuvosto myöntää etiketit, joissa on oltava maininta ”Alfajor de Medina Sidonia”.

Vastaetikettien on oltava sääntelyneuvoston numeroimia ja antamia.

4.9. Kansalliset vaatimukset:

— Viinitarhoista, viinistä ja alkoholista 2. päivänä joulukuuta 1970 annettu laki nro 25/1970,

— mainitun lain soveltamisesta 23. päivänä maaliskuuta 1972 annettu asetus nro 835/1972,

— Espanjan lainsäädännön yhteensovittamisesta maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 2081/92 kanssa 25. päivänä tammikuuta 1994 annettu määräys,

— yhteisön suojattujen alkuperänimitysten ja maantieteellisten merkintöjen rekisteriin kirjaamista koskevien hakemusten jättämismenettelystä 22. päivänä lokakuuta 1999 annettu kuninkaallinen asetus nro 1643/99,

— viinitarhoista ja viinistä 10. päivänä heinäkuuta 2003 annettu laki nro 24/2003.

(1) Euroopan komissio, Maatalouden ja maaseudun kehittämien pääosasto, Maataloustuotteiden laatupolitiikan yksikkö, B-1049 Bryssel.